་སྐུའམ། འཆར་འགྱུར་གྱི་སྣང་བ་ཐམས་ཅད་སོ་སོར་བསྐྱེད་པར་བྱའོ། །རྗེས་དྲན་དང་པོ་ལ་བཞི་ལས། དང་པོ་ལྷ་བསྐྱེད་ཆོག་མེད་པར་རྗེས་སུ་དྲན་པ་ནི། རིགས་ལྔ་ཡུམ་བཞི། ཁྲོ་བོ་སོགས་གཙོ་བོར་གྱས་པའི་དཀྱིལ་འཁོར་ཡུད་ཙམ་གྱིས་དྲན་པའོ། །གཉིས་པ་བསྐྱེད་ཆོག་དང་བཅས་པའི་རྗེས་སུ་དྲན་པ་ལ་ལྔ་ལས། དང་པོ་དམ་ཚིག་གི་རྗེས་དྲན་ས་བོན་ཕྱག་མཚན་ནི། རྗེས་ཆགས་ཀྱི་ཚོགས་མཁའ་གསང་བྱིན་གྱིས་བརླབས། སྙོམས་པར་ཞུགས་ཏེ་ང་རྒྱལ་བཟུང་ནས་རྒྱལ་བ་སྤྱན་དྲངས་མངལ་དུ་བཞུ། ཞུ་བའི་ཐིག་ལེ་ས་བོན་གྱིས་མཚོན་པ་བསྒོམ་པའོ། །གཉིས་པ་དཀྱིལ་འཁོར་རྗེས་དྲན་དམ་ཡེ་ཚང་བ་ནི། ཆོ་ག་གཉིས་པ་ཐིག་ལེ་རྟེན་དང་བརྟེན་པར་བསྐྱེད་པ་དང་སྤྲོ་བ་ལེགས་པའི་དཀྱིལ་འཁོར་སྤྲོ་བསྡུ་བྱས་ནས་གནས་སུ་བཀོད་པ་ལ་ཡེ་ཤེས་གཞུག་པའོ། །གསུམ་པ་སྐུ་སོགས་རྗེས་དྲན་རྡོ་རྗེ་གསུམ་བསྒྲུབ་ནི། སྐུ་སོགས་གསུམ་སེམས་ཅན་རྣམས་དྲན་པ་ནི། གནས་གསུམ་དུ་སྐུ་གསུམ་སོགས་བསྒོམ་པའི་རྡོ་རྗེ་གསུམ་གྱི་སྤྲོ་བསྡུ་ལས་སེམས་ཅན་ཐམས་ཅད་རྡོ་རྗེ་གསུམ་དུ་སྨོན་ཅིང་དྲན་པའོ། །བཞི་པ་སྤྱི་གཟུགས་རྗེས་དྲན་སངས་རྒྱས་རྡོ་རྗེ་ནི། བར་སྣང་གིས་སེམས་བབས་པ་ལས། ཡེ་ཤེས་ལྔའི་རྒྱུད་རྡོ་རྗེ་འཛིན་པ་དང་། བར་དོ་ཞུགས་པས་ཞུ་བ་གླུས་བསྐུལ་ནས་རང་ལྷ་སོགས་རྙེད་པའོ། །ལྔ་པ་དམ་ཚིག་གི་རྗེས་དྲན་མཆོད་བསྟོད་བདུད་རྩི་ནི། མཉེས་ཐམས་མཆོད་བསྟོད་བདུད་རྩི་རྣམས་དྲན་པའོ། །བསྡུ་ན་གོང་གི་རྗེས་དྲན་དེ་ཐམས་ཅད་རླུང་སེམས་ཙམ་ལས་གྲུབ་པར་དྲན་པའོ། །གསུམ་པ་ལྟ་བ་སྟོང་ཉིད་རྗེས་སུ་དྲན་པ་ནི། ཐམས་ཅད་ལྟ་བའི་རྩིས་བཟུང་ནས་ལྟ་བ་སྐྱོང་བའོ། །བཞི་པ་རིག་མ་བདེ་ཆེན་དུ་དྲན་པ་ནི། རིག་མ་ལ་བསྙེན་བསྒྲུབ་བཞི་དྲན་རྫོགས་ཙམ་དུ་བྱས་ཏེ་སྙོམས་པར་འཇུག་པའོ། །རྡོ་རྗེ་ཕྲེང་བར་ལས་ཀྱི་ཕྱག་རྒྱའི་པདྨའི་སྣ་རྩེ་དང་། རང་གི་རྡོ་རྗེ་འཕྲད་མཚམས་སུ་བྱང་སེམས་མི་འཕོ་བར་འཛིན་པ་ལ་ཐིག་ལེ་བསྒོམ་པར་གསུངས་ཀྱི། ཐིག་ལེའི་གཟུགས་ལ་དམིགས་ནས་བསྒོམ་པར་མ་གསུངས། སྒྲོལ་གསལ་དུ། རྒྱུད་ཕྱི་མའི་དོན་བཤད་པར། རང་གི་རྡོ་རྗེའི་བུ་ག་ནས་རླུང་ཐིག་ལེའི་གཟུགས་ཀྱི་ཕྱུང་ནས་རིག་མའི་པདྨའི་སྣ་རྩེར་ཐིག་ལེའི་གཟུགས་ཀྱིས་བརྟག་པར་གསུངས་པས་ཐིག་ལེ་ལ་དམིགས་ནས་བསྒོམ་པར་གསུངས། འཕགས་སྐོར་དུ། སྙོམས་པར་ཞུགས་ནས་བདེ་བ་བསྐྱེད་པ་ཅིག་དང་། སྙོམས་པར་ཞུགས་པའི་བྱང་སེམས་པདྨར་བབས་པའི་ཐིག་ལེའི་ནང་དུ་དཀྱིལ་འཁོར་བསྒོམ་པ་ཅིག་དང་། ཡབ་ཡུམ་གྱི་གསང་གནས་སྣ་རྩེར་འཕྲད་མཚམས་སུ་ཐིག་ལེ་ལ་དམིགས་ནས་བསྒོམ་པ་གཅིག་དང་གསུམ་གསུངས་སོ། །གསུང་ངག་ཏུ་ཐབས་ཀྱི་རྡོ་རྗེའི་བུག་པའམ། ཤེས་རབ་ཀྱི་བྷ་གའི་ནང་དུ་ཐིག་ལེ་ཆོས་གསུམ་ལྡན་ཡུངས་དཀར་གྱི་ཆོད་ཙམ་ལ་འོག་སྒོ་འབྱེད་འཛུམ་གྱི་སྦྱོར་བས་འོག་རླུང་ཐིག་ལེ་ལ་བསྟིམ་པར་གསུངས། ལུགས་འདིར་གསང་གནས་དྷུ་ཏིའི་མས་སྣར་ཐིག་ལེ་བསྒོམ་ནས། སྦྱངས་བསྡུས་བསྐུལ་གསུམ་དང་། སྤྲོ་བསྡུས་དང་། ཁྱད་པར་འབྱུང་འཇུག་བཀག་ནས་སྟེང་འོག་གི་རླུང་ཐམས་ཅད་ཐིག་ལེ་ལ་བསྟིམ་པར་སྣང་བ་གཞན་ཐམས་ཅད་བསྡུས་ནས་ཐིག་ལེ་འབའ་ཞིག་་ལསེམས་འཛིན་ཚུལ་གསུངས་པས་རླུང་སེམས་དབུ་མར་འཛུད་པ་ལ་ལུགས་འདི་ཆེས་ཟབ་མཆོག་ཏུ་གྱུར། སྤྱི་དུའང་དབུ་མའི་མས་སྣར་ཐིག་ལེ་བསྒོམས་ནས་རླུང་འཛིན་པ་ནི་རླུང་སེམས་དབུ་མར་སྡུད་པའི་ཐབས་ཁྱད་པར་ཅན་ནོ། །གསུམ་པ་སྣ་སྒོར་སྤྲུལ་པའི་ཐིག་ལེའི་རྣལ་འབྱོར་ཌྷ། གནས་བཞིར་ཕྱག་རྒྱ་བཞི་དགོད་པ་དང་། འབྱུང་བཞིའི་རླུང་ལ་འཁོར་བཟླས་བྱ་བ་གཉིས་སོ། །དང་པོ་ལ་བླ་མའི་རྣལ་འབྱོར་གསོལ་འདེབས་ནི། །དུས་གསུམ་སངས་རྒྱས་བླ་མ་རིན་ཆེན་ལ། །གསོལ་བ་འདེབས་སོ་བྱིན་གྱིས་བརླབ་ཏུ་གསོལ། །གཡས་གཡོན་ཉི་ཟླའི་རྒྱུ་བ་འཕོ་མེད་དང་། །མ་ནིང་ཡེ་ཤེས་བཟླས་པ་ལྷུན་གྲུབ་ནས། །དེ་ལས་ཁྱད་དགའི་ཡེ་ཤེས་མངོན་གྱུར་ཏེ། །སྤྲུལ་པའི་ཐིག་ལེ་མཐར་ཕྱིན་བྱིན་གྱིས་རློབས། །ཞེས་གསོལ་བ་བཏབ། དེ་ནས་དཔྲལ་བ། མགྲིན་པ། སྙིང་ཁ། ནུ་མ་གཉིས་ཀྱི་བར་རྣམས་སུ་རིམ་བཞིན། སྐུ་གསུང་ཐུགས་ཡེ་ཤེས་སེམས་དཔའ་རྣམས་སྐུ་མདོག་ཕྱག་མཚན་ཡོངས་རྫོགས་རྣམས་ཀྱི་ཐུགས་ཀར་རང་རང་གི་ཕྱག་མཚན་འཁོར། པདྨ། རྡོ་རྗེ། རལ་གྲི་རྣམས་ཀྱི་སྟེང་དུ། རླུང་གི་དཀྱིལ་འཁོར་དུད་ཁ་ཟླ་ཁམ། ཆུའི་དཀྱིལ་འཁོར་ཟླུམ་པོ། མེའི་དཀྱིལ་འཁོར་གྲུ་གསུམ། སའི་དཀྱིལ་འཁོར་སེར་པོ་གྲུ་བཞི་རྣམས་ཀྱི་ལྟེ་བར་ཟླ་བ་ལ་གནས་པའི་ཨོཾ་དཀར་འོང་བའི་རྣམ་པ་ཅན། ཨཱཿདམར་གནས་པའི། ཧཱུཾ་སྔོན་འགྲོ་བའི་རྣམ་པ་ཅན། མཾ་འགྲོ་འོང་གནས་གསུམ་དང་བྲལ་བའི་རྣམ་པ་ཅན་གསལ་གདབ། གཉིས་པ་འབྱུང་བཞིའི་རླུང་ལ་རྡོར་བཟླས་བྱ་བ་ལ། འབྱུང་བཞིའི་རླུང་ཐབས་ཀྱིས་མ་ཟིན་ན་གཟུང་འཛིན་གྱི་ལམ་དུ་འགྲོ། ཞུགས་ནས་འཁོར་བའི་རྒྱུ་བྱེད། ཐབས་ཀྱིས་ཟིན་ན་དབུ་མའི་ལམ་དུ་ཞུགས་ནས་མྱ་ངན་ལས་འདས་པའི་རྒྱུ་བྱེད་དོ། །ཐབས་ཇི་ལྟ་བུ་ཞེ་ན། ནང་དུ་འཇུག་པར་སྣང་བའི་རྣམ་རིག་གི་ངོ་བོ་དེའི་གསལ་ཆ་དེ་ཨོཾ་དང་། དེ་ཉིད་གནས་པའི་ཨཱཿ དང་། ལྡང་བའི་ཧཱུཾ་དུ་ཤེས་པར་བྱས་ནས། འབྲུ་གསུམ་ཁོ་ནའི་འཇུག་གནས་ལྡང་གསུམ་ལ་གསལ་སྣང་བརྟན་པོར་མ་གྱུར་གྱི་བར་དུ་བརྩོན་འགྲུས་རྩོམ་པ་ནི་ཐབས་སོ། །ནང་དུ་སྡུད་པའི་ཚེ་སྙིང་ཁའི་མི་ཤིགས་པ་ཁོ་ན་ལ་བསྟིམ་པ་མཆོག་ཡིན་གསུང་ཡང་། རེ་ཞིག་དྷུ་ཏིའི་ནང་གཞིར་བྱས་ཀྱི་རང་རང་གི་རྩ་བའི་གནས་སུ་ཐིམ་པའི་ཚུལ་གྱིས་འགྲོ་འོང་བྱེད་པ་ནི་མཆོག་གོ། །དེ་ལྟ་བུའི་རྡོ་རྗེའི་བཟླས་པ་དེ་བཞི་སྟེ། གཡས་རྐྱང་པ་ནས་རྒྱུ་བ་མཉམ་གནས་རླུང་གི་དང་། གཡོན་རྐྱང་པ་ནས་རྒྱུ་བ་སྲོག་འཛིན་ཆུའི་དང་། གཡས་གཡོན་གཉིས་ཀ་ནས་དྲག་ཏུ་རྒྱུ་བ་གྱེན་རྒྱུ་མེའི་དང་། གཡས་གཡོན་གཉིས་ཀ་ནས་དལ་བར་རྒྱུ་བ་ཐུར་སེལ་བའི་རྡོར་བཟླས་སོ། །དང་པོ་ནི། སྣ་བུག་གཡས་ཉིད་ནས་རྒྱུ་བ་རླུང་དུད་ཁ་ལ་སེམས་གཏད་དེ། དཔྲལ་བའི་རླུང་དང་ངོ་བོ་གཅིག་པར་མོས་ཏེ། ཕྱིར་འབྱུང་བ་ན་ཧཱུཾ། ནང་དུ་འཇུག་པ་ན་ཨོཾ། ནང་དུ་གནས་པའི་ཨཱཿའི་རང་གདངས་སུ་ཡོད་པ་ལ་ཡིད་གཏད་ནས། འབྱུང་འཇུག་གནས་གསུམ་དུ་སྣང་བའི་རྣམ་རིག་གི་གསལ་ཆ་གསུམ་པོ་དེར་རིམ་བཞིན་དུ་འབྲུ་གསུམ་དུ་ཤེས་པར་བྱས་ལ་ངོ་བོ་ཉིད་ཀྱི་བཟླས་པ་བྱེད་པའོ། །ཕྱི་མ་གསུམ་གྱི་རྡོར་བཟླས་ཀྱང་དེས་ཤེས་པར་བྱའོ། །འབྱུང་འཇུག་གནས་གསུམ་དང་པོར། ཡུན་མཉམ་པོར་བྱེད་པ་རྗེ་འགོས་བཞེད་པ་ལྟར་ལེགས། གནས་པའི་རང་གདངས་ཇི་ཙམ་ཡོད་པ་ལ་སེམས་མ་ཡེངས་པར་བྱས་པའི་སྟོབས་ཀྱིས་གནས་པ་ཇེ་རིང་ལ་འགྲོ་བས་གློ་བུར་དུ་བཅོས་མི་དགོས། གོང་གི་རྡོར་བཟླས་དེ་ལྟར་བྱས་པས་འབྱུང་འཇུག་ལས་གྲོལ་བའི་རླུང་དབུ་མར་གནས་པ་འབྱུང་། དེ་ལ་སེམས་འཇོག་པ་ནི་མ་ནིང་ངམ་ཡེ་ཤེས་ཀྱི་བཟླས་པའོ། །རྡོར་ཕྲེང་ནས་འབྱུང་བ་ལྟར། རིམ་ལྔ་སྦྱོར་བསྡུས་སུ་འཇུག་གནས་ལྡང་གསུམ། ཨོཾ་ཨཱཿཧཱུཾ་དང་སྦྱོར་བ་འདི་དང་འདྲ་ཡང་འཇུག་པ་ལ་མགོ་དང་། ཕྱིར་དབྱུང་བ་ལ་མཐའི་འཇོག་བྱེད། སེམས་འགྲེལ་བ་རྣམས་ལྔ་བ་ནས་མགོ་དང་། གནས་པ་ལ་མཐའི་འཇོག་འདི་དང་འདྲ་ཡང་ཨོཾ་གྱིས་ལྡང་། འདིར་ཧཱུཾ་གིས་ལྡང་བ་ནས་མགོ་རྩོམ། ཨོཾ་དང་ཨཱཿགཉིས་ཀྱིས་འཇུག་གནས་བྱེད། གཞན་ཡང་ཞལ་ལུང་དུ། རླུང་ཕྱིར་ལྡང་བའི་དུས་སུ་ཆོས་ཀུན་དག་པར་བྱས་ནས་བདུད་རྩིར་གྱུར་པ་ཨོཾ་གྱི་ངོ་བོར་འོངས་ནས་རང་རྒྱུད་ཀྱི་བག་ཆགས་བཀྲུས་པ་དང་། ཨཱཿའི་ངོ་བོས་ཀྱང་རང་རྒྱུད་དག་པར་བྱེད་པར་བཤད། གྲོལ་ཐིག་ཏུ་ཧཱུཾ་གིས་སངས་རྒྱས་སོགས་སྤྲོས་པའི་དུས་སུ་བརྟན་པའི་ཆོས་ཀུན་འགྲུབ་པར་བྱེད། ཨོཾ་གྱིས་སངས་རྒྱས་སོགས་སྡུད་པའི་དུས་སུ་གཡོ་བའི་ཆོས་ཀུན་འགྲུབ་པར་བྱེད། ཨཱཿཡིས་སངས་རྒྱས་སོགས་བཟུང་བའི་དུས་སུ་བརྟན་གཡོའི་ཆོས་ཀུན་གཉིས་མེད་ཡེ་ཤེས་སུ་འགྲུབ་པར་བྱེད། ཅེས་གསུངས་པ་འགྲུབ་པར་བྱེད་ནི་དག་པར་བྱེད་ཀྱི་དོན་དུ་འགྲེལ་པར་གསུངས་སོ། །རྡོར་བཟླས་བྱ་བའི་སྐབས་སུ་གསུམ་གསུངས། ལུས་ཀྱི་གནས་གང་ནས་རྡོར་བཟླས་བྱེད་ཅེ་ན། རྡོ་རྗེ་ཕྲེང་བར། ལྐོག་མ་སྙིང་ག་ལྟེ་བ་དང་། །གསང་བའི་པདྨར་འགྲོ་འོང་སྟོན། །ཞེས་གསུངས། སྒྲ་དབྱངས་བཅུ་གཅིག་པས། སྙིང་གའི་པདྨའི་ལྟེ་བ་ལ་གནས་པའི་མི་ཤིགས་པའི་ཐིག་ལེ་ལས་ལྡང་བའི་ཧཱུཾ་དང་། འཇུག་པ་ཨོཾ་དང་། གནས་པ་ཨཱཿའི་རང་བཞིན་ཞེས་སོགས་བཤད། སྐལ་ལྡན་གྲགས་པས། དཀྱིལ་འཁོར་བཞི་ཀ་མི་ཤིགས་པ་ལས་ལྡང་འཇུག་གནས་གསུམ་བྱེད་པའི་རྡོར་བཟླས་བྱ་བར་བཤད། ཀུ་ཀཱུ་རི་པས་སྙིང་གར་བཀོད་པའི་ཐིག་ལེ་ཁ་སྦྱོར་གྱི་ནང་ནས་ལྡང་འཇུག་གི་རྡོར་བཟླས་བྱེད་པར་བཤད། ཁ་ཅིག་མི་ཤིགས་པ་ཁོ་ན་ལས་འབྱུང་འཇུག་གི་རྡོར་བཟླས་བྱེད་གསུང་ཡང་དེར་མ་ངེས་ཏེ། ཞལ་ལུང་ལས་སྔར་བཤད་པ་བཞིན་དང་། གྲོལ་ཐིག་ལས། ཡི་གེ་བཞི་ལས་འཕྲོས་པའི་འོད་ཟེར་སྟེང་གི་སྣ་སྒོ་ནས་འབྱུང་བའི་རླུང་བ་ཞི་ལ་རྡོར་བཟླས་བྱ་བར་གསུངས། དོན་ལྔ་མར། རྡོ་བཟླས་དངོས་ནི། སྟེང་ཨོཾ་གྱིས་མནན། འོག་རླུང་ཧཱུཾ་གིས་དྲངས་ཏེ་སྙིང་གར་རླུང་ཁ་སྦྱོར་བསྒོམ་པ་ལ་བྱེད། དོན་བཞི་མར། ཡི་གེ་གསུམ་གྱི་རྡོར་བཟླས་བྱས་པས་རླུང་མི་རྒྱུ་བར་དྡྷུ་ཏིའི་དབུས་སུ་ཚུད་པ་ལས་བདེ་སྟོང་གི་ཉམས་བསྐྱེད་པའི་རྡོར་བཟླས་མཐར་ཕྱིན་གྱི་བར་དུ་བྱ་བར་བཤད། འཁོར་ལོ་ཅན་དུའང་རྡོར་བཟླས་བརྒྱ་རྩ་བརྒྱད་སོགས་ཡང་ཡང་བྱས་པས་རྟགས་ལྔ་འཆར་བར་བཤད་དོ། །འཕགས་སྐོར་གྱི་རྒྱ་གཞུང་རྣམས་སུ་འབྲུ་གསུམ་སྒྲ་གཟུགས་གང་ཡིན་ངག་རླུང་དང་དེའི་གདངས་གང་ཡིན་གསལ་བར་མ་བཤད་ཀྱང་། རྗེ་འགོས་རྗེས་འབྲང་དང་བཅས་པ་སྒྲའི་གདངས་ལ་མཛད། མར་ལུགས་པ་རྣམས་རླུང་ཕྲེང་ཐག་ལྟ་བུ་ལ་ཡི་གེ་གསུམ་རྡོག་འཁྲིགས་པ་བཞིན་བྲིས་པའི་རྣམ་པ་ཅན་དུ་འདོད་དོ། །གཉིས་པ་དངོས་གཞི་ཡེ་ཤེས་ཀྱི་རྣལ་འབྱོར་ནི། མི་ཤིགས་པའི་ཐིག་ལེ་ཉིད་ལ་ནན་ཏན་སྙིང་པོར་བྱས་པའི་མཐར་སྤྲོ་བསྡུ་ཁྱད་པར་སྦྱངས་པས་རྟགས་ལྔ་དང་། འོད་གསལ་གྱི་མཐར་ཟུང་འཇུག་གི་སྐུར་ལྡང་བའི་ཐབས་ཁྱད་པར་ཅན་ཞིག་ཡིན། དེ་ཉིད་ཉམས་སུ་ལེན་པ་ལ་གསུམ། དང་པོ་སྣང་བཅས་ཀྱི་རྣལ་འབྱོར་ལ། གསོལ་འདེབས་ཚིག་གཉིས་གོང་བཞིན་ལ། སྣང་བཅས་འཁོར་ལོའི་མགོན་དང་རྗེས་གཞིག་དང་། །ཟབ་གསལ་གཉིས་མེད་སྒྱུ་མའི་སྐུར་ལངས་ནས། །དེ་ལས་ལྷན་སྐྱེས་ཡེ་ཤེས་མངོན་གྱུར་ཏེ། །འཇའ་ལུས་རྡོ་རྗེའི་སྐུ་ཐོབ་བྱིན་གྱིས་རློབས། །དེ་ནས་སྦྱངས་བསྡུས་བསྐུལ་གསུམ་སྔར་བཞིན་བྱས། ཁྱད་པར་འདི་བསྐུལ་ནས་སྡུད་པའི་ཚེ། ཡེ་ཤེས་ལྔ་པོ་ཀྵྲུཾ་ཞེས་པའི་ཀ་དང་། ཥ་དང་ར་དང་ཨུ་དང་མ་རྣམས་འདུས་པའི་ཡིག་འབྲུའི་རྣམ་པར་བསྡུ་བ་ནི་ཁྱད་ཆོས་སོ། །ཐིག་ལེ་དེ་ལ་འོད་ཟེར་ཕྱིར་བྱུང་། རལ་གྲིའི་ཡུ་བ་སོགས་སྣོད་བཅུད་ཀྱི་བར་སྤྲོ། དེ་ཡང་རྟེན་དང་བརྟེན་པར་བཅས་པའི་དཀྱིལ་འཁོར་གསུམ་རིམ་མམ། གཅིག་རིམ་གང་ནུས་སྟོང་གསལ་དབང་པོའི་གཞུ་ལྟ་བུ་མཉམ་པར་བཞག །འདིར་གསལ་ཆ་གཙོ་བོར་འདོན། གཉིས་པ་རྗེས་གཞིག་གི་རྣལ་འབྱོར་ནི། སྣོད་བཅུད་ནས་རིམ་གྱིས་ཐིག་ལེའི་བར་བསྡུས་ནས་ཐིག་ལེ་ལ་སེམས་འཇོག །དཀྱིལ་འཁོར་གསུམ་རིམ་གྱི་ཚེ་ཚེ་དེ་ཡང་ནང་གི་རྟེན་དང་བརྟེན་པ་ཐིག་ལེའི་བར་དང་། མཐར་སྣང་བ་ཐམས་ཅད་བསྡུས་ནས་སྣང་སྟོང་ནམ་མཁའི་དཀྱིལ་ལྟ་བུར་ཐིག་ལེ་འབའ་ཞིག་ལ་སེམས་འཇོག །འདིར་ཟབ་གཙོ་བོར་འདོན། གསུམ་པ་ཟུང་འཇུག་གི་རྣལ་འབྱོར་ནི། ཐིག་ལེའི་འོད་ཟེར་གྱིས་རལ་གྲིའི་ཡུ་བ་སོགས་རིམ་གྱིས་རྟེན་དང་བརྟེན་པར་བཅས་པའི་དཀྱིལ་འཁོར་གསུམ་རིམ་མམ་གཅིག་རིམ་གང་ནུས་ཟབ་གསལ་དབྱེར་ཆུ་ཟླ་ལྟ་བུའི་ངང་ལ་མཉམ་པར་བཞག །འདིར་ཟབ་གསལ་གཉིས་སུ་མེད་པ་གཙོ་བོ་འདོན། འདུས་པ་འཕགས་ལུགས་པའི་སློབ་དཔོན་སྔ་རབས་པ་རྣམས། ཟུང་འཇུག་གི་སྐབས་སུ། བརྩོན་འགྲུས་ཅན་ཚེ་འདིར་སངས་རྒྱ་བ། ལེ་ལོ་ཅན་བར་དོར་སངས་རྒྱ་བ། བར་ཆད་ཅན་སྐྱེ་བ་བརྒྱུད་ནས་སངས་རྒྱ་བ་ཞེས་པའི་ཐ་སྙད་མཛད་པ་དེ་ཉིད་འདིར་ཡང་སྦྱར་ཏེ་ཉམས་སུ་བླང་ཡང་རུང་ངོ་། །གསུམ་པ་རྗེས་སྦྱོང་པས་གེགས་འདོན་པ་ལ། ཁྱིམ་པ་རླུང་ལ་དབང་ཐོབ་ཡིན་ན་ལས་རྒྱ་དང་། རབ་བྱུང་ཡིན་ན་ཡེ་རྒྱ་ལ་བརྟེན་ནས་སོ། །གཉིས་པ་རང་བྱིན་གྱིས་བརླབ་པའི་རྣལ་འབྱོར་བྱེ་བྲག་ཏུ་ཉམས་སུ་བླང་བ་ལ། བླ་མའི་རྣལ་འབྱོར་གསོལ་འདེབས་ནི། །དུས་གསུམ་སངས་རྒྱས་བླ་མ་རིན་ཆེན་ལ། །གསོལ་བ་འདེབས་སོ་བྱིན་གྱིས་བརླབ་ཏུ་གསོལ། །མ་དག་འཁོར་བའི་སྐྱེ་སྒོ་ཁེགས་པ་དང་། །སྤྱི་གཙུག་ཚངས་གསེར་གྱི་སྒོ་ཕྱེ་ནས། །དག་པ་མཁའ་སྤྱོད་ཆོས་དབྱིངས་ཕོ་བྲང་དུ། །སངས་རྒྱས་སྐུ་གསུམ་ལྷུན་གྲུབ་བྱིན་གྱིས་རློབས། །ཞེས་གསོལ་བ་ཅི་ནུས་བཏབ། ལྟེ་བ། སྨིན་མཚམས། སྤྱི་གཙུག །མིག།།རྣ་བ། སྣ། ཁ། གཤང་གཅིའི་སྒོ་སྟེ་སྒོ་དགུའི་ལྟེ་བ་ཡན་བདུན་ཧཱུཾ་བདུན་དང་། ཐ་མ་གཉིས་སུ་སུཾ་དང་ཀྵུཾ་གྱིས་དགག་གོ །དེ་ནས་རང་གི་སྤྱི་བོར་རིན་ཆེན་སྣ་ཚོགས་ལས་གྲུབ་པའི་རྡོ་རྗེ་རྩེ་དགུ་པ་འོད་ཟེར་ལྔ་འཕྲོ་བ། དེའི་ལྟེ་བར་རང་གི་སེམས་ཉིད་རྡོ་རྗེ་དཀར་པོ་རྩེ་ལྔ་པ། རྡོ་རྗེ་གཉིས་ཀར་གྱེན་དུ་ལངས་པ། རྩེ་ལྔ་པའི་ལྟེ་བར་ཟླ་བའི་གདན་ལ་ཐིག་ལེ་སེར་པོ་སྲན་མ་ཙམ་ཆེ་ཆུང་གང་མོས། དབྱིབས་ཟླུམ་པོ། ངོ་བོ་གཉིས་མེད་ཡེ་ཤེས་དེ་ཉིད་ལ་སེམས་གཏད་དེ་གསལ་སྣང་དང་གནས་ཆ་འདོན། དེ་ནས་སྣོད་བཅུད་ཀྱི་སྣང་བ་ཐམས་ཅད་རང་སེམས་ཀྱི་སྣང་བ་ཡིན་པས། དེ་ཐམས་ཅད་རིམ་མ་ཅིག་ཆར་གང་བདེས། རང་ཉིད་འཇམ་པའི་རྡོ་རྗེར་གསལ་བའི་སྙིང་གའི་ཐིག་ལེ་ལ་བསྡུས་ཏེ་སེམས་གཟུང་། དེ་གསལ་བ་ན་དབུ་མ་ནས་ཞུགས། སྤྱི་གཙུག་གསེར་སྒོ་ནས་ཐོག་མེད་དུ་སོང་ནས། རྡོ་རྗེ་གཉིས་ཀྱི་མར་གྱི་རྭ་དབུས་མ་ནས་ཞུགས། རྩེ་ལྔ་པའི་ལྟེ་བའི་ཐིག་ལེ་ལ་བསྟིམ་ནས་ཐིག་ལེ་དེ་ཉིད་ལ་སེམས་གཟུང་། དེ་ནས་རང་ལུས་ལྷར་གསལ་བ་དེ་ཡང་རྩེ་དགུ་པ་ལ། དེ་རྩེ་ལྔ་པ་ལ། དེ་ཡང་ཐིག་ལེར་ཐིམ་པའི་ཐིག་ལེ་དེ་ཉིད་ལ་སེམས་མཉམ་པར་བཞག །ཐིག་ལེ་དེ་ཡང་སྟེང་དུ་ཏཱ་ལ་བདུན་སྲིད་ཙམ་དུ་སྦར་ནས་དེ་ཉིད་དུ་གནས་པ་ལ་སེམས་མཉམ་པར་བཞག །དེ་ནས་ཐིག་ལེ་ཇེ་ཕྲ་ཇེ་ཕྲར་སོང་ནས། མཐར་འོད་གསལ་དུ་བསྡུས་པའི་འོད་གསལ་